Jegyzőkönyv

Kincsesbánya Község Önkormányzat Képviselő-testületének **nyilvános** üléséről.

## Időpont: 2019. november 25.

**Helyszín**: Községháza, 8044 Kincsesbánya, Kincsesi u. 39.

## Jelen vannak:

***Szavazati joggal meghívottak:***

Murányi Marianna polgármester

Horváth István Attiláné képviselő

Kovács János képviselő

Lakatos János képviselő

Pencz Tamás képviselő

Sallay Zsolt képviselő

### ***Tanácskozási joggal meghívottak:***

Jankovicsné Huszár Mónika jegyző

## TARTALOMJEGYZÉK

**Napirend előtti határozatok:**

189/2019. (XI.25.) határozat – a napirendről

1. Tájékoztató a Képviselő-testület két ülése közötti

eseményekről

190/2019. (XI.25.) határozat

1. A nem közművel összegyűjtött háztartási szennyvízzel

kapcsolatos kötelező közszolgáltatásról szóló 19/2015.(VIII.3.)

önkormányzati rendelet módosításáról

Előadó: Murányi Marianna polgármester

1. A Szervezeti és Működési Szabályzatról szóló önkormányzati rendelet tervezetéről

Előadó: Murányi Marianna polgármester

1. Az avar és kerti hulladék nyílttéri égetéséről szóló 7/2015.(IV.30.)

önkormányzati rendelet módosításáról

191/2019. (XI.25.) határozat

1. Síkosság-mentesítésre érkezett ajánlat tárgyalása

192/2019. (XI.25.) határozat

1. Tájékoztató az önkormányzat évközi gazdálkodásáról

Tájékoztató a KKÖH évközi gazdálkodásáról

193/2019. (XI.25.) határozat

1. Beszámoló az önkormányzat költségvetési, költségvetés

teljesítési szakmai tevékenységéről és értékeléséről

194/2019. (XI.25.) határozat

1. Beszámoló az adóztatásról

195/2019. (XI.25.) határozat

1. Az önkormányzat 2020. évi belső ellenőrzési terve

196/2019. (XI.25.) határozat

1. A lakosság tájékoztatása a környezet állapotáról

197/2019. (XI.25.) határozat

1. A Szilvágy köz útburkolat és csapadékvíz-elvezetés javítására kérelem

198/2019. (XI.25.) határozat

1. Beszámoló a képviselők kapcsolattartásáról a választópolgárokkal

199/2019. (XI.25.) határozat

1. A képviselő-testület 2020. évi munkaterve

200/2019. (XI.25.) határozat

1. Egyebek

KDV Társulási megállapodás módosítása

201/2019. (XI.25.) határozat

1. Szolga Réka képviselő lemondása
2. Szellemház munkacsoport létrehozása

202/2019. (XI.25.) határozat

1. Zárt ülés keretében (Mötv. 46. § (2) c. pont) a Bursa Hungarica

pályázatok tárgyalása

203/2019. (XI.25.) határozat

**Az ülés megnyitása**

**Murányi Marianna polgármester** köszönti a képviselő-testület tagjait. Megállapítja, hogy a testület az ülést megtarthatja, határozatképes, mivel a szavazásra jogosult **7** fő képviselő közül a testületi ülés kezdetekor **4 fő** megjelent.

Javaslatot tesz az előterjesztett napirendi pontok elfogadására.

*A képviselő-testület* ***4 igen*** *szavazattal,* ***0 nem*** *szavazattal és tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**189/2019. (XI.25.) határozata a**

**napirendi pontok elfogadásáról**

Kincsesbánya Község Önkormányzata Képviselő-testülete a napirendre tett javaslatot az előterjesztett formában elfogadja.

Határidő: azonnal

Felelős: Murányi Marianna polgármester

**1.) Tájékoztató a Képviselő-testület két ülése közötti eseményekről**

Előadó: Murányi Marianna polgármester

**Murányi Marianna polgármester:** Az írásos anyagot mindenki megkapta.

Van-e valakinek kérdése, hozzászólása?

Ha nincs, aki elfogadja a tájékoztatót, kézfelemeléssel jelezze!

*A képviselő-testület* ***4 igen*** *szavazattal,* ***0 nem*** *szavazattal tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**190/2019. (XI.25.) határozata**

**a Képviselő-testület két ülése közötti eseményekről szóló tájékoztatóról**

Kincsesbánya Község Önkormányzata Képviselő-testülete a Képviselő-testület két ülése között történt eseményekről szóló tájékoztatást elfogadja.

Felelős: Murányi Marianna polgármester

Határidő: azonnal

1. **A nem közművel összegyűjtött háztartási szennyvízzel kapcsolatos kötelező közszolgáltatásról szóló 19/2015.(VIII.3.) önkormányzati rendelet módosításáról**

Előadó: Murányi Marianna polgármester

**Murányi Marianna polgármester:** A DRV minden évben megküldi. A közületi díj módosult, a lakossági értékek nem változott.

**Jankovicsné Huszár Mónika jegyző:** A rendeletben csak a díj mértéke változik, 2020 január 1-től. Ha a rendelet nem kerül módosításra, a különbözetet az önkormányzatnak kell állnia.

**Horváth István Attiláné képviselő:** Elmondja, hogy nem érti a 3. §-t.

**Jankovicsné Huszár Mónika jegyző:** Ez egy módosító rendelet, beleépül a régibe. A módosító rendelet hatályát veszti, az alaprendeletben szerepel lábjegyzetben.

**Murányi Marianna polgármester:**

Van-e még valakinek kérdése?

Ha nincs több hozzászólás, fogadja el a testület rendelet módosítását.

*A képviselő-testület* ***4 igen*** *szavazattal,* ***0 nem*** *szavazattal és tartózkodás nélkül az alábbi rendeletet alkotta:*

**Kincsesbánya Község Önkormányzata Képviselő-testületének**

**11/2019. (XI.28.) önkormányzati rendelete a**

**nem közművel összegyűjtött háztartási szennyvízzel kapcsolatos kötelező közszolgáltatásról szóló 13/2017.(XI. 7.) önkormányzati rendelet**

**módosításáról**

*A rendelet szövege a jegyzőkönyv mellékletét képezi.*

1. **A Szervezeti és Működési Szabályzatról szóló önkormányzati**

**rendelet tervezetéről**

Előadó: Murányi Marianna polgármester

**Murányi Marianna polgármester:** Kötelező módosítások voltak.

**Jankovicsné Huszár Mónika jegyző:** A jogszabályok szigorúan behatárolják, hogy mit lehet szabályozni, mit nem szabad.

Módosító indítvány nem érkezett a rendelet tervezetéhez.

**Horváth István Attiláné képviselő:** Minden változásnál módosítani kell?

**Jankovicsné Huszár Mónika jegyző:** A mellékletet módosítani kell, ha változás van, a függelék módosítása nem jelent rendelet módosítást, azt lehet határozattal változtatni.

**Horváth István Attiláné képviselő:** Iskolai oktatásnak még mindig van szakfeladati kódja?

***Megérkezik Pencz Tamás képviselő***

**Jankovicsné Huszár Mónika jegyző:** Kormányzati funkcióként szerepeltetni kell. Erre a Kincstár tájékoztatása szerint várhatóan januárban lesz új kormány-rendelet. Akkor valószínűleg az egész függeléket ki kell cserélni. Jelenleg ezek az érvényben lévő kormányzati funkciók, amire könyvelni kell.

**Murányi Marianna polgármester:** Kéri, ha nincs több kérdés, hozzászólás, aki elfogadja a rendelet-tervezetet kézfelemeléssel jelezze.

*A képviselő-testület* ***5 igen*** *szavazattal,* ***0 nem*** *szavazattal és tartózkodás nélkül az alábbi rendeletet alkotta:*

**Kincsesbánya Község Önkormányzata Képviselő-testületének**

**12/2019. (XI.28.) önkormányzati rendelete**

**a Képviselő-testület és szervei szervezeti és működési szabályzatáról**

*A rendelet szövege a jegyzőkönyv mellékletét képezi.*

**4.) Az avar és kerti hulladék nyílttéri égetéséről szóló 7/2015.(IV.30.)**

**önkormányzati rendelet módosításáról**

Előadó: Murányi Marianna polgármester

**Murányi Marianna polgármester:** Az anyagot mindenki megkapta. Eddig bármikor lehetett tüzelni, most meg lett határozva, hogy melyik hónapokban mely napokon engedélyezett. Március, április, október, november hónapokban, kedd-csütörtök-szombati napokon.

**Kovács János képviselő:** Mikortól fog élni a rendelet?

**Jankovicsné Huszár Mónika jegyző:** A tervezetet meg kell küldeni véleményezésre a FMKH Székesfehérvári Járási Hivatalának ill. a Megyei Önkormányzatnak. Ha ők jóváhagyják, akkor kerül megint a testület elé, és akkor lehet rendeletet alkotni. Most arról lehet dönteni, hogy a testület egyet ért ezzel a tervezettel, illetve hogy ez a tervezet legyen elküldve véleményezésre.

**Sallay Zsolt alpolgármester:** A korábbihoz képest ez elég jelentős korlátozás.

**Horváth István Attiláné képviselő:** Milyen eszközzel lehet szankcionálni?

**Jankovicsné Huszár Mónika jegyző:** Felszólítást lehet kiküldeni, és a környezetvédelmi hatósághoz lehet fordulni. Szabálysértési pénzbírságot nem lehet kiszabni.

**Murányi Marianna polgármester:** A kiplakátolás már sokat tud jelenteni.

Ha nincs több hozzászólás, akkor aki elfogadja, hogy a rendelet-tervezet az előterjesztett formában elküldésre kerüljön véleményezésre, kézfelemeléssel jelezze!

*A képviselő-testület* ***5 igen*** *szavazattal,* ***0 nem*** *szavazattal és tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**140/2019. (X.24.) határozata**

**az avar és kerti hulladék nyílttéri égetéséről szóló**

**önkormányzati rendelet tervezet véleményezéséről**

Kincsesbánya Község Önkormányzata Képviselő-testülete az avar és kerti hulladék nyílttéri égetéséről szóló önkormányzati rendelet tervezetét elfogadja és véleményezésre megküldi:

* a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró Fejér Megyei Kormányhivatal Székesfehérvári Járási Hivatala véleményének kikérése,
* és a környezet védelmének általános szabályairól szóló 1995. évi LIII. törvény 46. § (2) bekezdésének c) pontjában meghatározott feladatkörében eljáró Fejér Megyei Önkormányzat állásfoglalásának kikérése érdekében.

Felelős: Murányi Marianna polgármester

Határidő: azonnal

**5.) Síkosság-mentesítésre érkezett ajánlat tárgyalása**

Előadó: Murányi Marianna polgármester

**Murányi Marianna polgármester:** Ez szóba került már a közmeghallgatáson is. Fehérvárcsurgói vállalkozóval zajlottak tárgyalások. Az árajánlat megérkezett. A készenléti díj olcsóbb, a munkadíj drágább, mint a tavalyi cégnél, így kb. ugyan ott van a végeredmény. Előre nem lehet kiszámolni, miből mennyire lesz szükség a télen.

**Kovács János képviselő:** Mi alapján indul el a hótoló?

**Murányi Marianna polgármester:** Elmondja, hogy amikor a polgármester szól. Fehérvárcsurgón is ez a vállalkozó végzi a hótolást. Először sózni fognak. Bizonyos hóvastagság felett tolnak csak. 1-2 mm-t nem érdemes.

**Horváth István Attiláné képviselő:** A Kossuth utcában is megcsinálnák?

**Murányi Marianna polgármester:** Bejárták a települést. Mindenhova bemegy, ahova befér. A parkolókba is bemegy. Rákhegyen lesz probléma, oda sót kell kihelyezni, hogy az ott lakók tudjanak síkosság-mentesíteni.

**Pencz Tamás képviselő:** Az árban készenléti díj/gép szerepel. A hótolásra és a sószórásra hány gépet számolnak el?

**Murányi Marianna polgármester:** Egyet. A szerződés december 1-től március 31-ig szól.

Ha nincs több kérdés, akkor el kell fogadni a határozatot, mert kötelező feladat.

*A képviselő-testület* ***5 igen*** *szavazattal,* ***0 nem*** *szavazattal, tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**192/2019. (XI.25.) határozata a**

**síkosság-mentesítésre érkezett ajánlat tárgyalásáról**

Kincsesbánya Község Önkormányzata Képviselő-testülete az Agrofauna Bt. síkosság-mentesítésre érkezett ajánlatát elfogadja és a szerződést az ajánlat szerint megköti:

1. gépi hótolás 16.000.-Ft/óra/gép + ÁFA
2. gépi sószórás 15.000.- Ft/óra/gép + ÁFA
3. útszóró só 120 Ft/kg + ÁFA
4. készenléti díj 90.000.-Ft/hónap/gép + ÁFA

Felelős: Murányi Marianna polgármester

Határidő: azonnal

1. **Tájékoztató az önkormányzat évközi gazdálkodásáról**

**Tájékoztató a KKÖH évközi gazdálkodásáról**

Előadó: Murányi Marianna polgármester

**Murányi Marianna polgármester:** Az anyagot mindenki megkapta, elolvashatta. Két részből áll.

**Sallay Zsolt alpolgármester:** Munkaadói járulékok változtak?

**Csepiné Kelemen Mária pénzügyi főelőadó:** Júliustól változott. Első félévben 19,5 volt, most 17,5. Ezért nem időarányos.

**Horváth István Attiláné képviselő:** Kerékpárút befizetés kötbéres?

**Csepiné Kelemen Mária pénzügyi főelőadó:** Úgy van a pályázatban, hogy ha valami nem valósul meg, akkor a kötbér az államot illeti meg. Még nincs végelszámolás. Van egy 8 milliós tétel, ahol az átadással kapcsolatosan lehet programokat szervezni. Végelszámolásnál kerül ez is visszafizetésre. Ezért nincs előirányzata, hogy ne kerüljön be a költségvetésbe, nem költhetjük el.

**Murányi Marianna polgármester:** Aki elfogadja a tájékoztatót az előterjesztett formában, kézfelemeléssel jelezze!

*A képviselő-testület* ***5 igen*** *szavazattal,* ***0 nem*** *szavazattal, tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**193/2019.(XI. 25.) határozata**

**az önkormányzat évközi gazdálkodásáról**

Kincsesbánya Község Önkormányzata Képviselő-testülete az Önkormányzat és a Kincsesbányai Közös Önkormányzati Hivatal évközi gazdálkodásáról szóló tájékoztatót elfogadja.

Felelős: Murányi Marianna polgármester

Határidő: azonnal

1. **Beszámoló az önkormányzat költségvetési, költségvetés**

**teljesítési szakmai tevékenységéről és értékeléséről**

Előadó: Murányi Marianna polgármester

**Csepiné Kelemen Mária pénzügyi főelőadó:** Ez az Önkormányzat és a Közös Hivatal egységes beszámolója.

**Murányi Marianna polgármester:** Ezt is el kell fogadni.

*A képviselő-testület* ***5 igen*** *szavazattal,* ***0 nem*** *szavazattal, tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**194/2019.(XI. 25.) határozata**

**az önkormányzat költségvetési, költségvetés teljesítési szakmai tevékenységéről és értékeléséről szóló beszámolóról**

Kincsesbánya Község Önkormányzata Képviselő-testülete az önkormányzat költségvetési, költségvetés teljesítési szakmai tevékenységéről és értékeléséről szóló beszámolót elfogadja

Felelős: Murányi Marianna polgármester

Határidő: azonnal

**8.) Beszámoló az adóztatásról**

Előadó: Jankovicsné Huszár Mónika jegyző

**Murányi Marianna polgármester:** 40 milliós kintlévőség van, de ebből 30 millió csak jövőre lesz esedékes. Ezek az iparűzési adóból származnak. A többire kiment a felszólítás.

**Horváth István Attiláné képviselő:** Bírságolási szintig nem jutottak el ezek az ügyek?

**Spandlerné Pere Edit adóügyi főelőadó:** Nem, mert át lettek adva végrehajtásra. Kisebb összegek vannak csak. Mióta bírósági végrehajtó elé kerülnek az ügyek, nagyobb a fizetési kedv. A legtöbb elévül. Van közigazgatási bírság, ebben a rendőrségi szabálysértés, szemétszállítási díj hátralékok vannak. Adók módjára kell behajtani. Átkerült a NAV-hoz ezeknek az ügyeknek a végrehajtása.

**Horváth István Attiláné képviselő:** Talajterhelési díj hány embert érint?

**Spandlerné Pere Edit adóügyi főelőadó:** Pár embert érint Rákhegyen, akik nem kötöttek rá a csatornára.

**Murányi Marianna polgármester:** Aki elfogadja a beszámolót, kézfelemeléssel jelezze!

*A képviselő-testület* ***5 igen*** *szavazattal,* ***0 nem*** *szavazattal, tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**195/2019.(XI. 25.) határozata**

**az adóztatásról szóló beszámolóról**

Kincsesbánya Község Önkormányzata Képviselő-testülete az adóztatásról szóló beszámolót elfogadja.

Felelős: Murányi Marianna polgármester

Határidő: azonnal

**9.) Az önkormányzat 2020. évi belső ellenőrzési terve**

Előadó: Jankovicsné Huszár Mónika jegyző

**Jankovicsné Huszár Mónika jegyző:** Ez a Móri Többcélú Kistérségi Társulás keretében működik. Laki Csabánénak hívják az ellenőrt. Az idén a hagyatéki eljárást ellenőrzi, jövőre a cafetéria rendszert.

*A képviselő-testület* ***5 igen*** *szavazattal,* ***0 nem*** *szavazattal, tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**196/2019.(XI. 25.) határozata**

**a 2020. évi belső ellenőrzésről**

Kincsesbánya Község Önkormányzata Képviselő-testülete a 2020. évi belső ellenőrzési tervet az előterjesztés szerint elfogadja.

Felelős: Murányi Marianna polgármester

Határidő: azonnal

**10.) A lakosság tájékoztatása a környezet állapotáról**

Előadó: Murányi Marianna polgármester

**Murányi Marianna polgármester:** Az anyagot mindenki megkapta. Kötelező elem. El kell fogadnia a testületnek.

*A képviselő-testület* ***5 igen*** *szavazattal,* ***0*** *nem**szavazattal és tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**197/2019.(XI. 25.) határozata**

**Kincsesbánya község környezeti állapotáról szóló tájékoztatóról**

Kincsesbánya Község Önkormányzata Képviselő-testülete Kincsesbánya község környezeti állapotáról szóló tájékoztatást elfogadja.

Felelős: Murányi Marianna polgármester

Határidő: azonnal

**11.) A Szilvágy köz útburkolat és csapadékvíz-elvezetés javítására kérelem**

Előadó: Murányi Marianna polgármester

**Murányi Marianna polgármester:** Több utca van Rákhegyen, ahol az útburkolat javítás, esővíz elvezetés szükséges lenne. Ez kizárólag pályázat útján tud megvalósulni.

**Sallay Zsolt alpolgármester:** Normál körülmények közötti vízelvezetés 75-80 ezer forint/fm. Rákhegyen a meredek hegyoldal miatt extrém körülménynek számít, normál aszfalttal meg se lehet oldani.

**Kovács János képviselő:** Szaggatott V alakú betonnal lehetne megoldani.

**Sallay Zsolt alpolgármester:** Jelenleg nincs pályázat.

**Murányi Marianna polgármester:** A kérelemre azt a választ adja a testület, hogy kizárólag pályázat útján megvalósítható, 2020-ban, ha lesz pályázati kiírás, akkor megoldható. Jelenleg nincs rá anyagi keret. A gépek se tudnak bemenni.

**Sallay Zsolt alpolgármester:** Kb. 22 millió Ft körül lehet a 3 utca burkolása.

**Jankovicsné Huszár Mónika jegyző:** Nem lakóövezet. Ott van kötelezettsége az önkormányzatnak. Ha belterületi út felújítására írnak ki pályázatot, abba beletartozik.

**Murányi Marianna polgármester:** Arról szavazzon a testület, hogy pályázatkor újra napirendre kerül az ügy.

*A képviselő-testület* ***5 igen*** *szavazattal,* ***0 nem*** *szavazattal, tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**198/2019.(XI.25.) határozata a**

**Szilvágy köz útburkolat és csapadékvíz-elvezetési kérelméről**

Kincsesbánya Község Önkormányzata Képviselő-testülete a Szilvágy köz útburkolat és csapadékvíz-elvezetés javítására beadott kérelmével érdemben pályázati lehetőségek függvényében foglalkozik.

Felelős: Murányi Marianna polgármester

Határidő: azonnal

**12.) Beszámoló a képviselők kapcsolattartásáról a választópolgárokkal**

Előadó: Murányi Marianna polgármester

**Murányi Marianna polgármester:** Elmondja, hogy eddig éves beszámolót írtak a képviselők. A jogszabály lehetőséget ad arra, hogy a közmeghallgatáson be lehet számolni a kapcsolattatás képviselői tevékenységéről, szóban.

Ha nincs kérdés, hozzászólás, fogadja el a testület a javaslatot.

*A képviselő-testület* ***5 igen*** *szavazattal,* ***0 nem*** *szavazattal, tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**199/2019.(XI. 25.) határozata**

**a választópolgárokkal való képviselői kapcsolattartásáról a szóló beszámolóról**

Kincsesbánya Község Önkormányzata Képviselő-testülete a választópolgárokkal való képviselői kapcsolattartásáról az éves közmeghallgatások alkalmával számol be.

Felelős: Murányi Marianna polgármester

Határidő: azonnal

**13.) A képviselő-testület 2020. évi munkaterve**

Előadó: Murányi Marianna polgármester

**Murányi Marianna polgármester:** Minden évben ugyan azokat a kötelező elemeket tartalmazza.

**Jankovicsné Huszár Mónika jegyző:** Az év folyamán bővül mindig az aktuális feladatokkal.

**Murányi Marianna polgármester:** Aki egyet ért az előterjesztéssel, jelezze.

*A képviselő-testület* ***5 igen*** *szavazattal,* ***0 nem*** *szavazattal, tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**200/2019.(XI. 25.) határozata**

**a Képviselő-testület 2020. évi munkatervéről**

Kincsesbánya Község Önkormányzata Képviselő-testülete a Képviselő-testület 2020. évi munkatervét a melléklet szerint elfogadja.

Felelős: Murányi Marianna polgármester

Határidő: azonnal

**14.)**  **KDV Társulási megállapodás módosítása**

Előadó: Murányi Marianna polgármester

**Jankovicsné Huszár Mónika jegyző:** A hulladékgazdálkodási társulásnak sok önkormányzat tagja. Nem érinti a megyét a változás, de módosítani kell a megállapodást, mert pár önkormányzat kilép a társulásból. A módosítást minden tagi önkormányzatnak el kell fogadnia. Ez két körös eljárás. A testület már hozott a nyáron egy határozatot, amit meg kell ismételni.

Rajtuk keresztül bonyolódik a hulladékszállítás. Pályázati lehetőséghez is rajtuk keresztül lehet jutni.

**Murányi Marianna polgármester:** El kell fogadni a módosítást.

*A képviselő-testület* ***5 igen*** *szavazattal,* ***0 nem*** *szavazattal, tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**201/2019. (XI.25.) határozata az**

**a Közép-Duna Vidéke Hulladékgazdálkodási Önkormányzati Társulás Társulási Megállapodásának módosításáról**

Kincsesbánya Község Önkormányzata Képviselő-testülete a Közép-Duna Vidéke Hulladékgazdálkodási Önkormányzati Társulás Társulási Megállapodásának módosítását az alábbiak szerint fogadja el:

**I.**

1. A Társulási Megállapodás tagi önkormányzatok címét és képviselőjét tartalmazó felsorolásból törlésre kerül a 2018. szeptember 30. nappal történt kilépés miatt Dömsöd térség megnevezés alatt szereplő*Apaj Község Önkormányzata, Áporka Község Önkormányzata, Dömsöd Nagyközség Önkormányzata, Ráckeve Város Önkormányzata, Szigetcsép Község Önkormányzata, Szigetszentmárton Község Önkormányzata, Szigetújfalu Község Önkormányzata, Taksony Nagyközség Önkormányzata.*
2. A Társulási Megállapodás tagi önkormányzatok címét és képviselőjét tartalmazó felsorolásból törlésre kerül 2019. szeptember 30. nappal történő kilépés miatt Dömsöd térség megnevezés alatt szereplő*Bugyi Nagyközség Önkormányzata, Kiskunlacháza Nagyközség Önkormányzata, Kunszentmiklós Város Önkormányzata, Majosháza Község Önkormányzata, Tass Község Önkormányzata.*
3. A Társulási Megállapodás tagi önkormányzatok címét és képviselőjét tartalmazó felsorolásból törlésre kerül 2019. szeptember 30. nappal történő kilépés miatt Dunaújváros térség megnevezés alatt szereplő *Apostag Község Önkormányzata, Dunaegyháza Község Önkormányzata,* *Dunatetétlen Község Önkormányzata, Dunavecse Város Önkormányzata, Kunpeszér Község Önkormányzata, Szalkszentmárton Község Önkormányzata,*
4. A Társulási Megállapodás tagi önkormányzatok címét és képviselőjét tartalmazó felsorolásból törlésre kerül a Dömsöd térség megnevezés.
5. A Társulási Megállapodás jelen módosítása valamennyi tagönkormányzat képviselő-testülete elfogadó határozathozatalát követően, az időrendben legutolsó határozat időpontját követő nappal lép hatályba az 6. pontban foglalt kivétellel.
6. Amennyiben valamennyi tagönkormányzat képviselő-testülete jelen módosítást 2019. szeptember 30. nap előtt elfogadja, úgy a Társulási Megállapodás jelen módosításának 2. és 3. és 4. pontja 2019. október 1. nappal lép hatályba.

**II.**

Kincsesbánya Község Önkormányzata Képviselő-testülete a határozat mellékletében foglaltak szerint fogadja el a Társulási Megállapodás módosításokkal egységes szerkezetbe foglalt szövegét.

Felelős: Murányi Marianna polgármester

Határidő: 2019. november 30.

1. **Szolga Réka képviselő lemondása**

Előadó: Murányi Marianna polgármester

**Murányi Marianna polgármester:** Elmondja, hogy 2019. november 24-én, vasárnap este e-mailen érkezett egy levél, melyben Szolga Réka a mai nappal lemond a képviselői mandátumáról.

**Sallay Zsolt alpolgármester:** Ez nem visszavonható.

**Jankovicsné Huszár Mónika jegyző:** A mai nappal megszűnik a képviselői megbízatása. A HVB bonyolítja az eljárást.

**Kovács János képviselő:** E-mailben elfogadható? És ha nem valós?

**Jankovicsné Huszár Mónika jegyző:** A jogszabályban az van, hogy átadja, vagy eljuttatja a lemondást a polgármesternek. A HVB-t össze kell hívni, ahol hoznak egy határozatot a lemondás tudomásul vételéről, majd a következő képviselőjelölt részére a mandátum átadásáról.

**Murányi Marianna polgármester:** Kertai László a következő a listán.

**Jankovicsné Huszár Mónika jegyző:** A HVB értesíti a határozatáról. A határidő 3-3 nap a határozathozatalra és a jogorvoslatra is. A HVB Elnöke átadja a megbízólevelet, majd a következő ülésen le kell tennie az esküt. Addig is határozatképes a testület, tud működni.

1. **„Szellemház” munkacsoport létrehozása**

Előadó: Murányi Marianna képviselő

**Sallay Zsolt alpolgármester:** Elmondja, hogy létre kívánnak hozni egy projektcsoport 3 fővel, Keszte Jánosné vezetésével. A tagok Sallay Zsolt és Pencz Tamás lennének. Feladatuk a tulajdoni viszonyok feltárása, a tulajdonosok pontos céljainak megismerése, a képviselő-testülettel való segítségnyújtásának összehangolása és közös vagy önálló megoldás keresése, forrásteremtésben való együttműködés.

**Murányi Marianna polgármester:** Mindenkire lehet feladatot bízni, mindenki más területen van otthon.

**Pencz Tamás képviselő:** Mi lenne a vége ennek a feladatsornak? Elhangzottak olyan ötletek is, mint a teljes elbontás, befejezés.

**Sallay Zsolt alpolgármester:** A tulajdonosok nélkül nem lehet lépni. Ha építő jellegű a hozzáállásuk, akkor az szerencsés helyzet. Egyéb esetben tulajdonoscserében való közreműködés, ingatlan megszerzés is szóba jöhet.

**Kovács János képviselő:** Tulajdonos-váltásnál probléma lehet, ha olyan személy szerzi meg az ingatlant, aki olyan célokra használja, ami nem jó a falunak.

**Sallay Zsolt alpolgármester:** Ha benne van a csoport az ügyekben, befolyásolhatja. Teljesen kívülállóként erre esélye sincs a testületnek.

***Megérkezik Lakatos János képviselő.***

**Murányi Marianna polgármester:** Ahhoz, hogy az akciócsoport működni tudjon, szükség van egy határozatra a megalakulásukról.

*A képviselő-testület* ***6 igen*** *szavazattal,* ***0 nem*** *szavazattal, tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**202/2019. (XI.25.) határozata a**

**„Szellemház” Akciócsoport megalakulásáról**

Kincsesbánya Község Önkormányzata Képviselő-testülete „Szellemház” Akciócsoport létrehozásáról döntött. Az akciócsoport feladatát 3 fő látja el Keszte Jánosné vezetésével, a munkacsoport tagjai Sallay Zsolt és Pencz Tamás képviselők. Feladatuk a tulajdoni viszonyok feltárása, a tulajdonosok pontos céljainak megismerése, a képviselő-testülettel való segítségnyújtásának összehangolása és közös vagy önálló megoldás keresése, forrásteremtésben való együttműködés.

Felelős: Murányi Marianna polgármester

Határidő: azonnal

**17. Egyebek**

**Murányi Marianna polgármester:** Megtörtént a fogorvossal az egyeztetés. Semmi képpen nem marad. Nem anyagi okok miatt. Március végéig látja el a fogorvosi feladatokat..

A szolgálati lakások bérleti szerződését felül kell vizsgálni a következő ülésen, hogy ha talál az önkormányzat fogorvost vagy háziorvost, fontos a szolgálati lakás.

**Horváth István Attiláné képviselő:** Van erről rendelet?

**Murányi Marianna polgármester:** Van. Felmondható a bérleti szerződés.

Több napirendi pont nincs. A Bursa Hungarica Ösztöndíjpályázat tárgyalására a testületet rendeljen el zárt ülést.

*A képviselő-testület* ***6 igen*** *szavazattal,* ***0 nem*** *szavazattal és tartózkodás nélkül az alábbi határozatot hozta:*

**Kincsesbánya Község Önkormányzata Képviselő-testületének**

**203/2019.(XI.25.) határozata**

**zárt ülés elrendeléséről**

Kincsesbánya Község Önkormányzata Képviselő-testülete a következő napirend tárgyalására az Mötv. 46. § (2) a.) pontja értelmében zárt ülést rendel el.

Határidő: azonnal

Felelős: Murányi Marianna polgármester

Mivel több bejelentés és napirendi pont nem volt, a polgármester megköszöni a jelenlévők részvételét, bezárja a testületi ülést.

kmf.

Murányi Marianna Jankovicsné Huszár Mónika

polgármester jegyző

Hitelesíti:

Pencz Tamás

képviselő